**Eero Sakari Alhopuro** (s. 7. toukokuuta 1945 Tampere) on suomalainen lääketieteen tohtori, turkulaisen Lääkäriasema Pulssin entinen omistajayrittäjä ja nykyinen suurlahjoittaja. Hän on saanut lääkintöneuvoksen arvonimen.

Sakari Alhopuro syntyi Tampereella ja kävi koulunsa Helsingissä Lauttasaaren yhteiskoulussa. Lukioaikana hän vietti vuoden Youth For Understanding -järjestön vaihto-oppilaana kirurgiperheessä Yhdysvaltojen Michiganissa. Hän suoritti lääketieteen lisensiaatin tutkinnon Turun yliopistossa 1973 ja lääketieteen tohtorin tutkinnon Helsingin yliopistossa 1978. Väitöskirja käsitteli luiden kasvua.

Alhopuro perusti vuonna 1973 yhdessä Kari Aitasalon kanssa yksityisen Puutarhakadun lääkäriaseman. Se muutti vuonna 1983 Turun Puutarhakadulta Humalistonkadulle ja otti nimekseen mainostoimisto Criticossa toimineen Mikko Koivusalon ehdotuksesta Lääkäriasema Pulssi. Pulssista kasvoi Suomen suurin yksityisomisteinen lääkäriasema ja sairaala, joissa oli töissä 250 lääkäriä ja 300 muuta työntekijää. Vuonna 1991 Pulssi ja Alhopuro saivat valtakunnallisen yrittäjäpalkinnon. Vuonna 2011 pääomistaja Alhopuro ja Pulssin pienosakkaat myivät yrityksensä Terveystalolle. Alhopuro oli tuona vuonna Suomen toiseksi suurituloisin henkilö liki 29 miljoonan euron pääomatuloineen.

Sakari Alhopuro on tehnyt yrityskauppansa jälkeen monia lahjoituksia erityisesti Turun yliopistolle. Vuonna 2013 Alhopuro lahjoitti 300 000 euroa terveystaloustieteen professuurin perustamiseen ja seuraavana vuonna 75 000 euroa puutiaistutkimukseen. Vuoteen 2017 mennessä hän oli lahjoittanut yliopistolle yli miljoona euroa etenkin lääketieteen mutta myös kauppatieteen edistämiseen. Hän on tehnyt lahjoituksia myös nuorten yrittäjyyskasvatuksen edistämiseen. Alhopuro promovoitiin keväällä 2016 Turun kauppakorkeakoulun kunniatohtoriksi.  Kesällä 2018 hän lahjoitti yliopistolle 1,5 miljoonaa euroa professuurien perustamiseen subarktisen ekologian, Saaristomeren tutkimuksen ja luonnon monimuotoisuuden tutkimuksen aloille.

Sakari Alhopuro on tunnettu myös kilpapurjehtijana ja osallistunut usein muun muassa Gotlannin ympäripurjehdukseen. Sen lisäksi hän harrastaa laskettelua ja valokuvausta. Jouluna 2004 Alhopuro oli perheineen lomalla Thaimaan Phuketissa ja avusti lääkärivaimonsa Liisa Alhopuron kanssa tapaninpäivän tsunamin uhreja.

Lähteet
-------

1. ↑  Alhopuro Eero Sakari *HS Verokone*.  Arkistoitu 29.6.2018. Viitattu 29.6.2018.
2. 1 2 3 4  Tukia, Anneli: Vaihto-oppilasvuosi opetti elämää. (Alhopuron 50-vuotishaastattelu) *Helsingin Sanomat*, 7.5.1995, s. 4. Näköislehden aukeama (tilaajille).
3. ↑  Matikainen, Jussi: Paikallinen Pulssi on valtakunnallisestikin tunnettu. Vahva näkemysja määrätietoista työtä *Mercurius, Turun kauppakorkeakoulun tiedotuslehti*.  4/2007. Turun kauppakorkeakoulu.  Arkistoitu 15.6.2013. Viitattu 19.6.2018.
4. ↑  Ollikainen, Tapio: Ra­hal­le on pa­rem­paa­kin käyt­töä kuin tuh­laa­mi­nen  21.12.2016. Helsingin yliopisto.
5. ↑  Mikkonen, Antti: Sakari Alhopuro ei löytänyt omasta perheestä jatkajaa *Talouselämä*.  13.12.2011. Viitattu 28.6.2018.
6. ↑  Eloluoto, Henriikka: Turun suurituloisin on Sakari Alhopuro *Turkulainen*.  1.11.2012.  Arkistoitu 28.6.2018. Viitattu 28.6.2018.
7. ↑  Sakari Alhopuro nousi verokärkeen Pulssin myynnillä *Turun Sanomat*.  1.11.2012. Viitattu 29.6.2018.
8. ↑  Sakari Alhopuro sekä Ilkka Paananen kunniatohtoreiksi *Turun Sanomat*.  22.2.2016. Viitattu 29.6.2018.
9. ↑  Suhonen, Taru: Lääkintöneuvos Sakari Alhopuro tekee merkittävän lahjoituksen Turun yliopistolle  18.5.2017. Turun yliopisto.  Arkistoitu 28.6.2018.
10. ↑  Hjelt, Yrjö: Lääkintöneuvos Alhopurolta jälleen suuri lahjoitus Turun yliopistolle *Yle Uutiset*.  22.12.2016. Viitattu 29.6.2018.
11. ↑  Turun yliopistolle kolme lahjoitusprofessuuria luonnon monimuotoisuuden tutkimiseen *Turun Sanomat*.  28.6.2018. Viitattu 29.6.2018.
12. ↑  Latvakangas, Eva: Kun aalto käy hänen ylitseen *Turun Sanomat*.  9.1.2005. Viitattu 29.6.2018.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |